A Bizottság határozata

(1992. június 11.)

a törzskönyvezett lófélék méneskönyveit vezető vagy alapító szervezetek és szövetségek koordinációját biztosító bizonyos szabályok megállapításáról

(92/354/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a lófélék Közösségen belüli kereskedelmét szabályozó tenyésztéstechnikai és származástani feltételekről szóló, 1990. június 26-i 90/427/EGK tanácsi irányelvre [1] és különösen annak 4. cikke (2) bekezdése e) pontjára,

mivel a 92/353/EGK határozat [2] megállapítja a törzskönyvezett lófélék méneskönyveit vezető vagy alapító szervezetek és szövetségek jóváhagyásának vagy elismerésének kritériumait; mivel ez a határozat előírja, hogy az érintett tagállam hatóságai felelősek a méneskönyveket vezető vagy alapító szervezetek és szövetségek jóváhagyásáért vagy elismeréséért;

mivel ezért ebben az összefüggésben szabályokat kell megállapítani a fajta származási méneskönyvét vezető szervezet vagy szövetség, valamint az effajta méneskönyvét vagy annak egy részletét vezető, illetve alapító valamely szervezet vagy szövetség közötti kapcsolatok szabályozására;

mivel rendelkezéseket kell hozni egy olyan eljárásra vonatkozóan, amelynek segítségével – különleges körülmények között – az érintett illetékes hatóságok biztosítani tudják a koordinációt két szervezet vagy szövetség között; mivel szintén fontos, hogy a megfelelő koordinációs szabályoknak a 90/427/EGK irányelv 4. cikke (2) bekezdésének e) pontja értelmében történő meghozatalához szükséges valamennyi információ a Bizottság rendelkezésére álljon;

mivel az e határozatban meghatározott intézkedések összhangban vannak az Állattenyésztés-technikai Állandó Bizottság véleményével,

ELFOGADTA EZT A HATÁROZATOT:

1. cikk

Elsősorban a viták elkerülésének érdekében a fajta származási méneskönyvét vezető szervezetnek vagy szövetségnek szorosan együtt kell működnie azokkal a szervezetekkel és szövetségekkel, amelyek ugyanazon fajta méneskönyveit, illetve valamely méneskönyvének részeit vezetik.

2. cikk

(1) Amennyiben valamelyik tagállam illetékes hatósága úgy ítéli meg, hogy egy másik tagállam valamely jóváhagyott vagy elismert szervezete, illetve szövetsége nem tartja be a vonatkozó közösségi jogszabályban megállapított szabályokat, különösképpen a fajta származási méneskönyvét vezető szervezet vagy szövetség által meghatározott előírásokat, haladéktalanul kapcsolatba lép az érintett másik tagállam illetékes hatóságával.

Ez utóbbi megtesz minden szükséges intézkedést, és tájékoztatja az előbbi tagállam illetékes hatóságát az általa lefolytatott ellenőrzésekről, a hozott határozatokról és azok indokairól.

(2) Amennyiben az előbbi tagállam illetékes hatóságai úgy ítélik meg, hogy ezek az intézkedések valószínűleg elégtelenek lesznek, a második tagállam hatóságával együtt különböző módszereket dolgoznak ki a helyzet orvoslására, szükség esetén az utóbbi tagállamba látogatással.

(3) A tagállamok illetékes hatóságai tájékoztatják a Bizottságot az elfogadott megoldásokról.

(4) Abban az esetben, ha hat hónapon belül nem sikerül megoldást találni, az érintett tagállamok valamely hatóságának kérelmére vagy saját kezdeményezésre a Bizottság kiküldhet egy ellenőrző munkacsoportot, amely együttműködik az illetékes nemzeti hatóságokkal.

3. cikk

Ennek a határozatnak a tagállamok a címzettjei.

Kelt Brüsszelben, 1992. június 11-én.

a Bizottság részéről

Ray Mac Sharry

a Bizottság tagja

[1] HL L 224., 1990.8.18., 55. o.

[2] HL L 192., 1992.7.11., 65. o.

--------------------------------------------------